khistorydata/jeongjo-sjw-relations huggingface dataset:
정조 3년
己亥四月初七日未時。上御齋室。宗廟都提調入侍時。右副承旨徐有防。記事官李兢淵徐龍輔鄭東浚。宗廟都提調徐命善。提調洪國榮。以次進伏訖。上曰。今番修理。奐然一新。誠可幸也。命善曰。郞廳甚勤幹。故善爲修改之役矣。上曰。如此郞廳。不可不久任矣。命善曰。然矣。上命召入守僕。命講笏記。上曰。守僕輩。連爲習講乎。命善曰。每朔連爲試講矣。上曰。守僕輩善講笏記。誠可嘉也。仍命試陳設圖。上曰。社稷守僕輩。亦善爲此乎。命善曰。社稷則祭享不頻。故頗生疎矣。上曰。壬子年修理時賞典。何如。國榮曰。考見政院日記。則廟司與監役。竝陞敍矣。上曰。廟司之修擧。不可無賞典矣。仍命退。諸臣以次出。
정조 3년
己亥四月初七日申時。上御宗廟齋室。承旨入侍時。同副承旨申應顯。假注書徐鼎修。記事官徐龍輔鄭東浚。以次進伏訖。上命應顯書傳敎曰。廟內大小公廨。向因本署提擧之言。使之修葺矣。浩役易完。擧皆奐然。殊可嘉也。監董本署副奉事柳曾養。六品遷轉。待廟官參上窠調用。典祀廳監役官繕工假監役鄭若淳陞敍。又命書傳敎曰。日氣猶與寒節有異。祭官必皆沐浴事。申飭。上曰。佾舞樂工。右副承旨摘奸以奏。出榻敎命退。諸臣以次退出。
정조 3년
己亥四月初七日申時。上御宗廟齋室。軍士房承旨入侍時。行右承旨李義翊。假注書徐鼎修。記事官徐龍輔鄭東浚。以次進伏訖。上曰。齋殿門外依幕。喧譁忒甚。極爲駭然。此是何司官員乎。知入。賤臣承命出問後。還奏曰。此是司諫院依幕云矣。義翊曰。齋殿咫尺相望之地。偃處依幕。雜人狼藉。事體所在。誠極未安。當該司諫院官員。兵曹郞廳推考。何如。上曰。依爲之。出擧條命退。諸臣以次退出。
정조 3년
己亥四月初七日酉時。上御齋室。禮房承旨率典樂入侍時。行左承旨鄭民始。記事官李兢淵徐龍輔鄭東浚。以次進伏訖。上曰。典樂持入樂章所謄冊子。典樂承命持入。上下詢迎送神曲及俗雅樂節族。上曰。冊子甚弊。自今新謄用之。可也。仍命退。諸臣以次出。
정조 3년
己亥四月初七日四更。上親行夏享大祭入侍時。行都承旨洪國榮。行左承旨鄭民始。行右承旨李義翊。左副承旨洪檢。右副承旨徐有防。同副承旨申應顯。記事官李兢淵。假注書徐鼎修。記事官徐龍輔鄭東浚。以次侍立訖。上具冕服。出齋殿。執圭由東門就板位西向立。禮儀使跪啓。有司謹具請行事。工鼓柷軒架作。樂八成。禮儀使啓請四拜。上四拜。諸享官及宗親文武百官在位者皆四拜。樂九成。工戞敔。樂止。上詣盥洗位。搢圭盥洗訖。還執圭。陞自阼階。詣第一室神位前。搢圭北向跪。登歌作。禮儀使啓請三上香。上三上香。禮儀使啓請執瓚祼地。上執瓚祼地。禮儀使啓請執幣獻幣。上執幣獻幣。禮儀使啓請執圭俯伏興。上執圭俯伏興。出戶次詣各室上香。祼鬯奠幣。竝如上儀訖。登歌止。上降自阼階復位。禮儀使啓請行初獻禮。上陞自阼階。詣第一室神位前。搢圭北向跪。登歌作。禮儀使啓請執爵獻爵。上執爵獻爵訖。仍執圭少退跪。登歌止。大祝進讀祝文訖。樂作。禮儀使啓請俯伏興。上俯伏興。出戶次。詣各室酌獻。竝如上儀。樂止。上降自阼階復位。禮儀使啓請入小次。上入小次。小頃還復位。亞獻官。終獻官。以次行禮訖。禮儀使啓請詣飮福位。上詣飮福位西向立。禮儀使啓請搢圭跪。上搢圭跪。進幣瓚爵官奉爵北向跪進。上受爵飮訖。進幣瓚爵官跪受爵以退。薦爼官奉爼北向跪進。上受爼。以授近侍訖。禮儀使啓請執圭俯伏興。上執圭俯伏興。降復位。禮儀使啓請四拜。上四拜。在位者皆拜。徹籩豆。登歌作而已樂止。軒架作。禮儀使啓請四拜。上四拜。樂止。上詣望瘞位北向立。大祝取黍稷及祝幣瘞坎訖。禮儀使啓請畢。上出自東門。釋圭還齋室。諸臣以次退出。
정조 3년
行都承旨洪國榮宿衛所直。行左承旨鄭民始坐。行右承旨李義翊坐。左副承旨洪檢式暇。右副承旨徐有防坐直。同副承旨申應顯坐直。注書李兢淵藥院直一員未差。假注書徐鼎修仕直。事變假注書宋文述仕。
정조 3년
傳于鄭民始曰。持公事入侍。
정조 3년
以明日常參經筵。取稟。傳于申應顯曰。停。召對爲之。
정조 3년
傳于徐有防曰。左議政入侍事。遣史官傳諭。
정조 3년
傳于鄭民始曰。右承旨牌招。
정조 3년
傳于申應顯曰。來待諸臣詣閤。
정조 3년
李義翊。以備邊司言啓曰。因京畿監司鄭昌聖狀聞。廣州六面數千戶之爲分院所屬。侵漁之弊。可謂滋甚。況其中不正名色。非止一二。此不大加釐正。此面之民。其渙散而後已。其令廟堂。卽爲釐革後。草記事。命下矣。本府與該院。以此事。其所言弊。固已久矣。近因流弊之轉甚。至有居民渙散之慮。前後道臣之筵奏査啓皆如此。事極萬萬驚駭。今於特敎嚴飭之下。該院亦何敢膠守謬例。不思所以變通之道乎。分院許多工匠之每年糧料。自有元定之數。而秋後穀物。自分院徵稅之故。有此濫捧之弊。所謂柴穀豆。若自本府。收納於燔所。則可以除分院法外侵漁之弊。本府民情。聞亦如此。足可爲彼此俱便之道。自今秋。依此擧行之意。分付地方官。至於家戶米。則民人輩。居在柴場之內。一年取薪。皆從此出。故分院捧米。槪由於此。而當初三斗。今減爲一斗五升。燔役事勢。雖難一向剋減。其在恤民之道。亦不可不念。而勿論柴穀與戶米。方令本府捧稅。就其中可捧可減亦爲査實釐正。往復該院。更爲定式施行之意。分付。何如。傳曰。凡係爲民之弊者。無論鉅細。因番隨卽釐革。期於奠居。況且廣州六面之民。切肌之弊乎。依此回啓。卽爲分付本道。從長蘇除舊瘼。擧行形止。仍令狀聞。可也。
정조 3년
李義翊。以宿衛所言啓曰。依下敎。衛內待令軍兵及隨駕軍兵等處。以乾犒饋分給事。分付各該營之意。敢啓。
정조 3년
又以訓鍊都監言啓曰。本營巡邏牌將鄭錫龜所告內。再昨日二更量。巡到南部鑄字洞近處。犯夜人一人執捉之際。不知何許人。敺打邏卒。奪取犯夜人云。故聞甚驚駭。使當部覈其委折。則鑄字洞居幼學李敏培。爲其犯夜人金疇國之被捉。有此敺打奪去之擧云。係是士子。竝令該曹。照律嚴處。何如。傳曰。允。
정조 3년
持平朴聖泰啓曰。臣之魯下。本不合於淸朝耳目之任。而柏府新命。忽下於適入城闉之日。義重沐浴。他不暇顧。冒沒登筵。粗伸微忱。而反顧循省。只增慙恧。此際大臣。以禁吏之攔入政府。至有該禁吏捉囚照律之擧。此已臣難安之端。而又聞大臣。以紙牌出禁。旣是朝禁爲言云云。臣於是尤不勝瞿然。始考昨秋朝紙所出。則果以原牌之不足。多用紙牌之爲弊。而出擧條。申禁矣。今此出禁。是臣詣臺時。依例出禁者。而卽私屠與投牋也。所謂私屠本有木牌。而出禁之際。書塡禁吏姓名及時限遲速於踏印小紙。而名之曰。題目。竝與木牌而給之者。自是諸法司通行之規。至於投牋。元無木牌。而旣係當禁。前後府例。皆以踏印紙牌行之。故臣亦依近例出禁。而該吏果捉投牋於政府之內矣。此雖與原牌之不足。多用紙牌有異。然而大臣旣以此別內題目。及投牋紙牌。竝謂朝禁。以臣所出。有若冒犯者然。臣豈可諉之以事件之不同。有所自恕乎。宜卽自引。而連値淸齋。今始來避。所失尤大矣。以此情勢。何敢一刻晏然仍據於臺次乎。請命遞斥臣職。
정조 3년
正言盧瑞國啓曰。臣性本疎漏。隨事顚錯。其於臺地。萬不稱似。昨因享祀。隨參陪班。而不能檢察依幕。至有承宣請推之擧。臣之昏謬不稱。於此尤著矣。宜卽引避。而適値淸齋。身爲享官。今始來避。益不勝瞿然自失。無所措躬。臣何可一刻晏然於臺次乎。請命遞斥臣職。答曰。勿辭。退待物論。
정조 3년
大司諫金文淳疏曰。伏以夏禴躬將。鑾輅天旋。羽旄增美。中外欣告。區區下情。庸有其極。仍伏念臣叨分漢符。行及周苽。而忽伏承薇垣除旨。繼而有馹召之命。榮動遐陬。寵溢私分。撫躬激感。惝怳靡措。噫。臣增叨是職。目見凶孽之未殄。王章之未伸。義在必誅。憤欲忘生。而一啓之後。旋卽遞移。此莫非臣之誠意淺薄。而志願未遂。危衷未畢也。因仍一麾。荏苒三載。間者。世變不窮。亂逆層生。雖賴社稷之靈。式至今休。而臣於其時。每一仄聞。未嘗北望急叫。豎髮裂眥。恨未能登時沫血。越位請劍也。居然歲月屢更。重入脩門。則妖腰亂領。固已膏於斧鑕。而罪魁禍首。尙餘漏於天網。前逆依舊於謄傳。新孽相繼於陳論。惟我聖上涵宥之德。一味靳兪。頻歲未決。臣誠不忠。初未碎首決脰於逆變之初。克致天心之感回。臣又不意。復將隨行逐隊於臺閣之末。忍見此賊之猶活。臣之危腔欲裂。怒膽盡碎。誓不與之復共一天也。臣請不避狂妄。拚死而陳之。目今首惡之未伏法者。卽鄭妻龜柱二賊也。二賊之罪。窮天極地而有餘惡矣。梟滅獍殪而有餘憤矣。騰章刊錄之所已悉也。愚婦孺子之所共言也。雖不必重汚臣舌。再煩臣筆。而一言以蔽之曰。國家之賊。君父之讐。亘古亘今。曷嘗有君讐國賊之晷刻容貸於覆載之間。而莫之誰何者哉。天下後世。其將以今日之世。爲如何時哉。今日之臣。爲如何人哉。殿下前後不忍之敎。臣非不仰聆。亦非不仰揣。而不忍之害。至於不斷。不斷之害。將無所不至。人彝以之不明。天紀以之不立。豈不大可懼哉。惟彼二賊之罪。如右所列。姑捨勿論。而只以其慮後之道言之。爲鄭妻者。旣到此地。雖若去頭截尾。無復可憂。而其實則大有不然。天生妖物。必無臥席自死之理。平生伎倆。百怪手熟。頑命不絶。何計不生。終不可以廢棄深藏之尋常一寡婦易之也。向來女逆。猶尙出於幺麽之徒下賤之中。前轍可鑑。卽事不遠。今日請誅之論。亦豈但爲懲討之義而已。此非臣一人之過計。擧國之所同憂也。至於龜柱之陰凶叵測。不下於此賊之大懟。而梁冀之罪。不誅於帶劍之日。王莾之勢。復張於塞門之後。如此之類。每每不卽滅絶。必復生出。蓄其毒而逞其凶。歷代之禍踵相接也。擧國臣民。其孰不凜然骨寒。而以殿下之明。獨以爲安。終不念及於不暳不割黃帝之戒。臣寧欲蹈水赴火。不見此泄泄氣像也。今日三司之請。不可不急先允從也。至於相福瑩中宗集等之爲麟謙倀鬼。而尙逭三尺之嚴者。是亦有國以來。所未有之過擧失政。此等之賊。又何爲而至今容貸耶。向者量𨩌翼諸賊之罪。卽是能述範同流之惡。而事出於臣之在外之日。臣雖未能詳聞其獄情。而擧槪推之。此賊罪惡。尤爲至凶。尤爲至慘。有非諸賊之比。何以言之。大抵今番諸賊之出。出於千萬不當出之地。初不若辛壬戊乙異類怨憾之輩。而或出戚畹之至密。或出世族之嚮庸者。甚至出於飾貌僞行。號稱士子者。人神雜糅。殆若妖黎之亂德。而湖西一派之爲量翼輩中毒益深。首發於若淵後翼。中綻於範聖昌鼎。末又餘波瀰漫於今者繡啓之璟等諸凶。而論其表裏相濟之惡。則乃是萬古所無能述範之陰謀祕計。射天彈日之圖也。以上群凶。亦旣斬之臠之。誅之戮之。庶可以少洩神人之憤。惟此璟等諸賊。卽其一串之惡。罔赦之類。而今世之人。習見狃安。猶不創毖。視若尋常。草草循例之啓。有如塞責而止。臣竊爲之悶歎也。噫。賊淵出而麟雲綢繆之情畢露。逆聖拿而量𨩌陰慘之謀始現。玆皆由淺而入深。自微而至大。鉤其奸而覈其實然後。遂至罪人之斯得也。顧此璟等諸賊。果加窮訊。則亦安知嘯聚挾匕之謀。不在其中耶。五人之罪。決不可散配而止。王府嚴鞫之請。亦須不踰日而從之也。總而論之。鄭妻之所嘗締交內外搆煽者。自其賊子。以至麟養簡恒等許多凶醜之類。旣已明施典刑。一世之所共見聞。而至於量𨩌翼諸凶之罪。又誰爲之窩窟根柢耶。都不出於一龜柱耳。羶蟻相慕。氣類相求。托爲心腹。假以名聲。誓與之同生共死。故龜柱一失勢。而此輩之隕穫已深。怨怒無極。龜柱尙不死。而此輩之希望猶存。謀計益密。今雖誅璟等百輩。龜柱一身不誅。則孰知無璟等千輩更生。國家事未可知也。言之及此。四體皆顫。以此以彼。龜柱則更無活理。伏願亟加三思。快揮乾斷。以副擧國臣民之望焉。臣方新從下土。聞見孤陋。只將一腔之所沸。略暴平日之危忱。伏乞聖明。式賜採取而用之。則雖罪亦榮。不勝大願。省疏具悉。爾言雖甚勤渠。靳允非無所據也。爾其勿辭察職。
정조 3년
己亥四月初八日寅時。上還宮入侍時。行都承旨洪國榮。行左承旨鄭民始。行右承旨李義翊。左副承旨洪檢。右副承旨徐有防。同副承旨申應顯。記事官李兢淵。假注書徐鼎修。記事官徐龍輔鄭東浚。以次侍立訖。上具遠遊冠絳紗袍。出齋殿。乘輿至大門外。降輿乘輦。上曰。隨駕軍兵。令各該營乾犒饋。出駕前下敎命有防書傳敎曰。今夜弛禁事。分付。巡邏營門衙門。自昨年臺疏後。閭巷笙歌。有出禁之弊云。今夜則亦勿出禁事。分付法司。上入敦化門。至協陽門外降輦。乘輿還內。諸臣以次退出。
정조 3년
己亥四月初八日午時。上御誠正閣。召對入侍。諸承旨持公事同爲入侍時。參贊官申應顯。侍讀官柳孟養。檢討官趙鼎鎭。假注書徐鼎修。記事官徐龍輔鄭東浚。行左承旨鄭民始。行右承旨李義翊。右副承旨徐有防。以次進伏訖。孟養進講近思錄。讀自司馬子微。嘗作坐忘論。止把捉越不定。鼎鎭讀。自人心作主不定。止必不害心疾。上曰。參贊官及史官讀之。應顯讀。自明道先生曰。某寫字時。止養之不完固。賤臣讀。自明道先生在澶州日。止心不可有一事。龍輔讀。自伊川先生曰。入道。止不可惡也。東浚讀。自人只有一箇天理。止更做甚人也。孟養曰。此章所云人心作主不定。正如飜車流轉移動。無須臾停。此段文義。政爲心學上要緊語也。蓋人心無止定。則狐疑易生。而無一定主見。以廊柱之數觀之。當初以意而數之。已尙不疑。而及其再數也。思慮已動。把捉不住。故旣數之柱。前後不同者。良以此也。大抵一疑字敗事。非但學問上可以監戒。實爲帝王爲治之第一可戒者。伏願聖明體念焉。鼎鎭曰。凡事雖思而後通。然事過之後。則不可留着於心矣。故明道先生。以澶州修橋一段拈出。而爲學者之戒。蓋有一事在心。則常不免有計度之心。而其於涵養之工夫。爲害不少矣。伏願聖上留神焉。上曰。所陳。俱好矣。參贊官亦陳文義。可也。應顯曰。明道先生。旣於寫字時甚敬。則其於日用事爲之間。無事不敬。推此可知。蓋敬底工夫。篤實做去。無少間斷然後。學問有進益之效。而工夫可以終始如一矣。伏望殿下。必於敬字上體念焉。上曰。所陳。好矣。仍命玉堂先退。上曰。諸承旨進前。民始進伏。以次讀公事訖。命書傳敎曰。適値名節。且經露處之故。朝者隨駕衛內外各營軍兵。特命以乾犒饋分給矣。予意在軫念。各營皆今日內頒給事。分付。又命書傳敎曰。軍兵勞苦可悶。明日都監習陣。置之。又命書傳敎曰。昨於齋殿。招見本署廟守僕。皆是新入生徒。擧皆曉知享儀。口諳手練。無異年久隨行之類。此雖小事。可知修擧之一端。殊甚嘉尙。其在聳勸之道。不可無施賞。令該曹問名。本署應講諸守僕。各給木綿一疋。又命書傳敎曰。未下直守令中。如有一司未署經者。除署經下送。以祝史魚錫齡拿處傳旨。命書傳敎曰。所坐不甚大段。分揀。命退。諸臣以次退出。
정조 3년
己亥四月初八日戌時。上御奎章閣。來待諸臣入侍時。左議政徐命善。判府事徐命膺。行司直具允鈺。行兵曹判書李徽之。江華留守洪樂純。咸鏡監司徐浩修。吏曹參判兪彦鎬。行都承旨洪國榮。行左承旨鄭民始。行右承旨李義翊。右副承旨徐有防。同副承旨申應顯。兵曹參議洪樂彬。直閣鄭志儉。記事官李兢淵。假注書徐鼎修。記事官徐龍輔鄭東浚。以次進伏訖。上曰。今日卽燈夕也。闕內亦有燃燈古事。而日氣甚好。故適召見卿等矣。命善曰。如此佳節。召見臣隣。從容賜對。亦是導宣和氣。賁飾太平之一端矣。上曰。卿言。好矣。命宣醞訖。命退。諸臣以次退出。
정조 3년
行都承旨洪國榮宿衛所直。行左承旨鄭民始坐直。行右承旨李義翊坐。左副承旨洪檢坐直。右副承旨徐有防坐。同副承旨申應顯坐。注書李兢淵藥院直一員未差。假注書徐鼎修齋直。事變假注書宋文述仕。
정조 3년
上在昌德宮。停常參。只召待。
정조 3년
李義翊啓曰。臣依定式。今日進詣仁政殿月臺。入直禁軍等。軍器服色點考。則皆無頉。仍以傳敎內辭意勞問。則竝好在云矣。敢啓。傳曰。知道。
정조 3년
李義翊啓曰。實錄廳持去戊申年日記二十三卷。辛未年日記十四卷。丁未年日記二十三卷。癸酉年日記十二卷。壬申年日記十二卷。庚午年日記十三卷。竝爲還來之意。敢啓。傳曰。知道。
정조 3년
傳于洪檢曰。左承旨牌招。追省記入直。
정조 3년
傳于鄭民始曰。左承旨與提調入侍。
정조 3년
申應顯。以實錄廳郞廳。以摠裁官意啓曰。本廳都廳堂上黃景源柳戇所修實錄。今已告訖。所帶都廳堂上之任。竝姑先減下之意。敢啓。傳曰。知道。
정조 3년
徐有防。以義禁府言啓曰。洪忠前兵使李鼎炳。前虞候李潤元等。拿問處之事。傳旨啓下矣。李鼎炳李潤元。俱在任所云。李鼎炳發遣府都事。交龜後拿來。李潤元發遣府羅將。交代後拿來。何如。傳曰。允。
정조 3년
己亥四月初九日巳時。上御誠正閣。都承旨入侍時。行都承旨洪國榮。記事官李兢淵徐龍輔鄭東浚。以次進伏訖。國榮曰。夜間。聖體。若何。上曰。一樣矣。上曰。昨夜特命弛禁。小民果能遊讌云乎。國榮曰。閭巷之人。莫不歡樂云矣。上曰。今日召對。儒賢當入來云乎。國榮曰。儒賢俄已入來矣。上曰。昨見箕伯狀啓。乙未年裨將事。誠可怪駭矣。國榮曰。事甚可怪。不可不一番査實矣。上曰。左承旨仕進乎。國榮曰。今日爲病狀矣。上曰。永祐園展拜。久未爲之。方欲從近爲之。軍兵之勞苦。外方之貽弊。甚可悶矣。國榮曰。儀衛等節。一依京擧動例爲之。則似爲除弊之道矣。上曰。此則當下敎矣。上命退。諸臣以次出。
정조 3년
己亥四月初九日戌時。上御誠正閣。左承旨藥房提調入侍時。行左承旨鄭民始。記事官李兢淵徐龍輔鄭東浚。藥房提調具允鈺。以次進伏訖。上曰。今夕適有小饌。故召卿等矣。仍命賜饌。上曰。點船申飭。欲除外邑吏民等待之弊也。而許多穀物。久不入倉云。此豈申飭之意哉。允鈺曰。點船之後。自致遲延而然矣。上曰。今番永祐園動駕。有所下敎。似無爲弊外邑之慮耶。民始曰。一依京擧動擧行。則實無爲弊之端矣。上命退。諸臣以次出。
정조 3년
徐有防啓曰。同副承旨申應顯。今日不爲仕進。牌招。何如。傳曰。允。
정조 3년
傳于鄭民始曰。下直守令留待。
정조 3년
申應顯啓曰。左邊捕盜大將李柱國。右邊捕盜大將李昌運。有稟達事。來詣請對矣。傳曰。入侍。
정조 3년
傳于鄭民始曰。時原任大臣入侍事。遣史官傳諭。
정조 3년
鄭民始啓曰。領議政金尙喆。領府事李溵。左議政徐命善。依下敎來待矣。傳曰。入侍。
정조 3년
傳于申應顯曰。左右捕將入侍。
정조 3년
吏曹口傳政事。金華鎭爲同義禁。
정조 3년
李義翊。以兵曹言啓曰。今四月十三日。永祐園展拜事。命下矣。留都以何營軍兵爲之乎。敢稟。傳曰。御營廳留都。
정조 3년
又以兵曹言啓曰。今四月十三日。永祐園擧動時。各殿問安承旨史官所騎馬及內吹各差備應把之數。無以推移。依近例。京畿驛馬四十匹補把之意。分付。何如。傳曰。皆依京擧動例爲之事下敎。則驛馬入把。非所可論。內吹所騎馬外。一倂置之。雖一匹。切勿加把事。嚴飭。
정조 3년
又以兵曹言啓曰。五衛將鄭彦衡。慶熙宮衛將李鎭成。俱以身病。呈狀乞遞。輪番之任。不可久曠。竝改差。何如。傳曰。允。
정조 3년
又以宿衛所言啓曰。今日親鞫時。本所入直鄕軍五十七名。建陽門入直鄕軍五十七名調發。以爲後作門環衛。金虎門入直砲手一百名。弘化門入直砲手一百名。廣智營入直砲手五十名。集春營入直砲手五十名除出。以爲左右列排立環衛。東營入直鄕軍一百十一名調發。以爲帳前作門環衛。而竝待標信下。發令箭擧行之意。敢啓。傳曰。知道。除標信卽爲擧行。
정조 3년
徐有防。以義禁府言啓曰。今此親鞫時。本府都事。當爲備員。而參下都事金啓濂。與新除授知義禁金華鎭。有父子應避之嫌。令該曹依例口傳相換。何如。傳曰。允。
정조 3년
申應顯。以刑曹言啓曰。因訓鍊都監啓辭。再昨日二更量。執捉犯夜人金疇國。而幼學李敏培。敺打邏卒奪去。令該曹照點律嚴處事。命下矣。取考大明律夜禁條。有曰。二更犯者笞五十。若犯夜打奪者杖一百。竝依此律。犯夜人金疇國。決笞五十。奪去人李敏培。決杖一百。放送之意。敢啓。傳曰。雖無夜禁。申飭之敎。不敢若是。況近日法禁嚴明之時乎。又況軍門之所執捉者。身爲士子。任自奪打。萬萬無據。其在懲後之道。不可尋常處之。李敏培稱名人。依律文決杖。而勿爲徵贖。本曹堂上開坐嚴杖。至於金疇國稱名人。旣不言幼學。則可知非士子。然則自本都監。何不嚴治。移送本曹乎。此則令都監。使之嚴棍。可也。
정조 3년
吏曹口傳政事。禁府都事金啓濂。司宰奉事李碩模相換。
정조 3년
敎全羅監司鄭一祥書。王若曰。予惟地無遠近之別。視民惟均。治有難易之分。用才宜適。玆撤右輔之重寄。移授南服之雄藩。顧劇務非卿屬誰。故僉擧以此易彼。惟卿。綜敏周通之器。恬雅豈弟之姿。韓氏之孝謹不衰。有古家法。虞令之盤錯可別。非百里才。淸不耀而和不流。律身之規矱有定。簡制煩而靜制動。處事之權衡無差。肆先朝眷遇之特隆。逮今日任使之亦稱。一歲超命德之秩。知臣莫如。萬里效專對之勞。副予惟簡。托漢城之保障。已著牧禦之得宜。畀畿甸之旬宣。亦見剸理之有緖。旣前後聲實之俱茂。伊朝廷倚毗之愈深。眷湖南素稱雄饒。迺近年漸致凋弊。水陸漕輓。幾歎穀儲之未敷。訟獄簿書。尙患習俗之多詐。總轄最煩於諸路。實難其人。通才歷數於朝班。克諧惟汝。矧先卿昔嘗按節。而遺頌尙傳憇棠。劉弘農之名登策書。德政屢勤於宸奬。周益州之世莅藩服。年紀亦符於前人。予滋欲試用於今。卿必能趾美于古。玆授卿以全羅道觀察使兼兵馬水軍節度使巡察使全州府尹。卿其祗承寵簡。懋恢良圖。凡係阜財而裕民。固是時務之最急。至若明敎而善俗。亦宜先休之克追。公法不撓。嚴考課於大吏。實惠是究。祛凋瘵於疲氓。自餘稟裁。厥有典憲。於戲。予則付以一路民物。庶寬廈氈如傷之心。人自得於千里湖山。宜效畿輔未究之績。故玆敎示。想宜知悉。修撰鄭志儉製進
정조 3년
己亥四月初十日辰時。上御誠正閣。都承旨入侍時。行都承旨洪國榮。記事官李兢淵徐龍輔鄭東浚。以次進伏訖。國榮曰。夜間。聖體。若何。上曰。一樣矣。上曰。今番動駕。旣以京擧動例爲之。則驛馬不必入把矣。國榮曰。然矣。上命書兵曹草記判付。上曰。以畿伯狀啓觀之。昨日之雨。誠是甘霈矣。國榮曰。近來雨暘調均。故牟麥豊登。無慮云矣。上曰。下直守令留待。上曰。王大妃殿進御一錢五分重人蔘粟米飮。調竹瀝薑汁一貼煎入。上曰。王大妃殿進御加減蔘香散五貼製入。竝出榻敎上命退。諸臣以次出。
정조 3년
己亥四月初十日巳時。上御誠正閣。右副承旨入侍時。右副承旨徐有防。假注書徐鼎修。記事官徐龍輔鄭東浚。以次進伏訖。上命有防。讀奏公事訖。命書傳敎曰。動駕在近。勞軍可悶。御營廳明日習陣置之。命退。諸臣以次退出。
정조 3년
己亥四月初十日午時。上御誠正閣。同副承旨與留待守令入侍時。同副承旨申應顯。假注書徐鼎修。記事官徐龍輔鄭東浚。順安縣令洪樂淵。文義縣令李宜耆。眞岑縣監趙重岱。以次進伏訖。上曰。守令以次進前。樂淵進伏。上曰。字牧之任。不輕而重。爾須下去。勉旃。可也。宜耆進伏。上曰。守令之除。今爲初乎。宜耆曰。然矣。上曰。下去善爲。可也。重岱進伏。上曰。爾則向已召見矣。亦必勉旃。無負朝家特除之意。可也。命退。諸臣以次退出。
정조 3년
己亥四月初十日申時。上御熙政堂。都承旨左承旨入侍時。原任大臣左右捕將。同爲入侍時。領議政金尙喆。領府事李溵。左議政徐命善。行都承旨洪國榮。行左承旨鄭民始。左邊捕盜大將李柱國。右邊捕盜大將李昌運。假注書徐鼎修。記事官徐龍輔鄭東浚。以次進伏訖。尙喆等進前曰。日間聖體。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。上曰。今此凶書之變。萬萬凶慘矣。其所排鋪設施。尤爲凶惡。與向來諸逆。一串貫來。世道人心。至於此極。寧不凜然而心寒乎。亂逆何代無之。而至如稱兵犯闕。古或有之。豈有如近來凶逆之必爲短兵接之計乎。仍命民始。以眞書翻謄凶書後。上曰。卿等見此凶書。萬古豈有如許凶慘之逆節乎。凶書見事變日記尙喆等曰。其所排鋪設施。萬萬凶惡。臣等不覺心掉而骨靑矣。如此凶逆不可一時置之於覆載之間。卽令捕廳。設鞫正法。斷不可已也。國榮曰。自捕廳。爲先卽速發捕。好矣。上曰。捕將一人。先爲出去。卽卽發捕。可也。柱國承命先退。上曰。當直都事及宣傳官一人入侍。禁府都事趙光逵。宣傳官朴基豊入侍。上曰。都事則出去。卽爲推捕以來。宣傳官則文書因爲搜探以來。可也。國榮曰。如此凶逆不可一時置之。不可不一問後正法矣。尙喆曰。凶書中排鋪。極爲叵測凶惡。所當卽爲鞫問矣。上曰。年年設鞫。實爲可悶。而此則不可不一問矣。命書傳敎曰。親鞫爲之。又命書傳敎曰。親鞫處所。以肅章門爲之。上曰。禁軍入直外。一番排立。可也。出榻敎上曰。宮城扈衛。置之。出榻敎國榮曰。親鞫時。時原任大臣命招。金吾堂上左右捕將兩司諸臺依例牌招。何如。上曰。依。命善曰。問事郞廳趙時偉朴祐源南鶴聞金履正金宇鎭鄭志儉柳誼柳孟養差下。何如。上曰。依。尙喆曰。同義禁有闕代。使之口傳差出。何如。上曰。依爲之。上曰。承旨戶刑房。換房。可也。出榻敎命退。諸臣以次退出。
정조 3년
己亥四月初十日酉時。上詣肅章門。親鞫入侍時。行都承旨洪國榮。行左承旨鄭民始。行右承旨李義翊。左副承旨洪檢。右副承旨徐有防。同副承旨申應顯。假注書徐鼎修。事變假注書宋文述。記事官徐龍輔鄭東浚。領議政金尙喆。領府事李溵。左議政徐命善。判義禁洪樂性。知義禁金華鎭。同義禁沈頤之李性源。大司憲鄭昌順。大司諫金文淳。司諫李恒祚。正言尹行元。問事郞廳南鶴聞柳孟養金宇鎭趙時偉柳誼朴祐源鄭志儉金履正。以次侍立訖。上具翼善冠袞龍袍。乘輿出協陽門。詣肅章門殿座。民始曰。鄭判府事聞來到作門外。而不得入來云矣。上曰。出送標信。仍令入侍。可也。鄭弘淳進前問候。上曰。一樣矣。上曰。每欲敦召而未果。卿之處義。太過矣。弘淳曰。伏聞國有逆變。倉皇入來。而臣之情勢。轉益危蹙。夫豈有重入脩門之望乎。上曰。金吾堂上及三司諸臣進前。見此凶書。可也。上曰。豈有如許萬古所無之凶逆乎。稱兵犯闕之逆。古或有之。豈有如此賊之必爲短兵接之計者乎。萬萬凶惡矣。尙喆等曰。如此凶逆。萬古所無矣。國榮曰。此則古今所無之逆賊矣。上曰。罪人鄭櫟。移義禁府。上曰。問郞進前。命祐源。書罪人鄭櫟問目。見事變日記上曰。鄭櫟上之。命志儉。讀諭問目訖。上曰。此等凶惡之逆。不必多問。爲先勸杖。可也。上曰。渠輩之窮凶逆節。綻露無餘。直爲遲晩之意。各別嚴問。可也。罪人供曰。不知矣。供辭見事變日記上曰。萬萬狡惡矣。判義禁連爲勸杖。可也。上曰。萬古豈有如許凶逆乎。國家當直爲正法。須卽遲晩之意。連爲嚴問。期於承款。可也。諸問郞亦爲各別嚴問。可也。祐源曰。罪人連以不知納供矣。上曰。各別勸杖。可也。命善曰。罪人極爲妖惡矣。上曰。鄭櫟姑爲下幕。罪人李長潝上之。命宇鎭書李長潝問目。見事變日記仍命讀諭罪人訖。上曰。爲其父。而豈不知其子之事乎。國家不欲使父證子。故本事則雖不問之。而渠之親切於趾賊等節。一一無隱。直爲納招之意。嚴問罪人。可也。罪人供曰。本不親於趾賊矣。供辭見事變日記上曰。非但趾賊而已。弘燮等賊。渠果不知乎。更加嚴問。可也。上曰。金吾堂上。出意見盤問。可也。樂性曰。罪人供辭以爲。弘燮則果因趙德成知之。而趾賊則初不相知云矣。上曰。罪人極爲狡惡。連爲勸杖。可也。上曰。鄭益和親切於誰家耶。渠必無不知之理。無隱直招之意連爲究問。可也。樂性曰。罪人連爲抵賴。皆曰不知者。極爲狡惡矣。上曰。鄭益和卽爲發捕。可也。上曰。罪人李元榦。移義禁府。上曰。罪人李長潝。姑爲下幕。鄭益和上之。命志儉。書罪人鄭益和問目。見事變日記仍命讀諭罪人訖。上曰。趾賊之凶謀逆節。渠爲同參之狀。旣已綻露。無敢隱諱。一一直招之意。嚴問。可也。上曰。仍爲勸杖。罪人納供後。供辭見事變日記上曰。旣已親切。則逆謀亦豈不知。萬萬妖惡矣。連爲勸杖。可也。命善曰。罪人抵賴之狀。極爲凶惡矣。上曰。趾賊怨國犯上之凶謀逆節。一一直告之意。嚴加究問。可也。上曰。罪人連爲勸杖。可也。樂性曰。罪人連以不知納供。極爲凶頑矣。上曰。鄭益和姑令下幕。李元榦上之。命宇鎭。書罪人李元榦問目。見事變日記仍命讀諭罪人訖。上曰。不必多問。直爲勸杖。可也。上曰。渠之窮凶逆謀。今旣綻露無餘。則不必更問。直爲遲晩之意。嚴問。可也。上曰。金吾堂上。何不申飭執杖邏將乎。連爲申飭。各別勸杖。可也。國榮曰。此等逆賊。實是前古所無。不可汎然治之矣。尙喆命善曰。萬古豈有如許凶逆乎。雖不更問。直爲正刑。亦可也。上曰。罪人之連爲抵賴。尤極凶頑矣。各別勸杖。可也。上曰。近來朝廷事。予誠不知矣。隄防若嚴。則此等事。豈又出乎。目今義理晦塞。國勢岌嶪而如此凶逆。連爲層生。孰主張是乎。予誠不可知也。命善曰。至於隄防。孰敢一毫歇後。而凶逆又出。誠極凜然矣。尙喆曰。今番逆賊。其排鋪設施。極爲凶慘。與向來諸逆。一串貫來矣。上曰。凶逆代無之。而近來逆賊。則輒皆爲短兵接之計者。天下萬古。寧有是耶。予於是誠欲無言矣。國榮曰。今已夜深。待明朝更爲鞫問。好矣。尙喆命善曰。徹夜臨門。誠爲可悶。姑待明朝更問。好矣。上曰。罪人姑下府。仍命書傳敎曰。親鞫待明朝爲之。上乘輿由協陽門還內。諸臣以次退出。
정조 3년
行都承旨洪國榮宿衛所直。行左承旨鄭民始坐。行右承旨李義翊坐。左副承旨洪檢坐直。右副承旨徐有防坐。同副承旨申應顯坐直。注書李兢淵藥院直一員未差。假注書徐鼎修仕直。事變假注書宋文述仕。
정조 3년
徐有防。以兵曹言啓曰。今四月十一日。武臣賓廳武經講書日次。而親鞫殿座相値。不得爲之之意。敢啓。傳曰。知道。
정조 3년
徐有防。以義禁府言啓曰。今此親鞫時。本府都事。當爲備員。出使都事李東憲。令該曹口傳相換。何如。傳曰。允。
정조 3년
徐有防。以義禁府言啓曰。今此親鞫時。本府都事。當爲備員。而都事曺羽振。身病甚重。無進參之路。今姑改差。其代。令該曹口傳差出。何如。傳曰。允。
정조 3년
吏曹口傳政事。以洪絲浩爲禁府都事。禁府都事李義敎。童蒙敎官任璸相換。禁府都事李東憲。訓鍊主簿李漢棟相換。
정조 3년
徐有防。以義禁府言啓曰。今此親鞫時。本府都事當爲備員。出使都事李義敎。令該曹口傳相換。假都事十員。依例差出。何如。傳曰。允。
정조 3년
傳于徐有防曰。罪人一倂上闕。
정조 3년
傳于洪檢曰。坐直承旨入侍。
정조 3년
以吏兵曹隨駕百官書啓單子。傳于徐有防曰。再昨日旣有下敎者。東西班中進排外。不緊各司及侍從外。不緊軍銜。一竝減省。更爲修入。
정조 3년
鄭民始。以宗親府郞廳。以有司堂上意啓曰。今此永祐園幸行時。宗臣十二員。例以每品隨駕。而摠管及老病罷散在喪除。只是七員。依近例。以此數隨駕之意。敢啓。傳曰。知道。
정조 3년
李義翊。以宿衛所言啓曰。依下敎。衛內軍兵等處療飢事。分付各該營之意。敢啓。傳曰。知道。
정조 3년
李義翊。以兵曹言啓曰。衛內軍兵療飢事。自宿衛所草記矣。侍衛禁軍武藝別監內吹兼內吹及義禁府書吏羅卒等處。依例療飢之意。敢啓。傳曰。知道。
정조 3년
李義翊。以訓鍊都監言啓曰。衛內軍兵療飢事。自宿衛所草記入啓矣。御前前排挾輦軍攔後軍兼內吹環衛軍兵等處。療飢之意。敢啓。傳曰。知道。
정조 3년
李義翊。以禁衛營言啓曰。衛內軍兵療飢事。自宿衛所草記入啓矣。本營攔後軍兼內吹後作門環衛軍及前排標下軍等處。療飢之意。敢啓。傳曰。知道。
정조 3년
李義翊。次御營廳言啓曰。衛內軍兵療飢事。自宿衛所草記入啓矣。本廳攔後軍前作門環衛軍及兼內吹等處。療飢之意。敢啓。傳曰。知道。
정조 3년
申應顯。以兵曹言啓曰。昨年永祐園動駕時。禁軍三番。訓局步軍六哨。馬軍二哨爲先廂。禁衛營軍兵。全屬後廂矣。今番則。何以爲之乎。敢稟。傳曰。依此爲之。
정조 3년
又以訓鍊都監言啓曰。金疇國稱名人。旣不言幼學。則可知非士子。然則自本都監何不嚴治。移送本曹乎。此則令本都監。使之嚴棍可也事。命下矣。金疇國亦是士子。故竝令該曹。照律嚴處事草記。不書金疇國之幼學。臣有不審之失。惶恐待罪。而金疇國旣是士子。令該曹照律勘處。何如。傳曰。允。勿待罪。
정조 3년
申應顯。以義禁府言啓曰。時囚罪人。竝先保放後草記事。下敎矣。時囚罪人柳榮鎭柳爾冑李鎭忠金斗煜崔宗魯李龍中李灌朴師範申載文李素宋繼相等。竝保放之意。敢啓。
정조 3년
申應顯。以刑曹言啓曰。因本曹啓辭。犯夜人奪去罪人李敏培。勿爲徵贖。開坐嚴杖。犯夜被捉罪人金疇國。令本都監嚴棍事。命下矣。在前如此之事。依律文先爲決杖後。草記。自是前例。而犯夜罪人金疇國。本都監草記中。雖不言幼學。考其號牌。則乃是幼學。故竝與李敏培。一體照律。已爲決杖矣。李敏培開坐決杖。及金疇國移送本都監決棍等節。何以爲之。敢啓。傳曰。此則旣先決杖云。竝放送。今後此等照律事。無論草記啓目。必待批下判下擧行。切勿襲謬循訛。以致錯了之弊。
정조 3년
大司憲鄭昌順。大司諫金文淳。司諫李恒祚。校理李泰永鄭淵淳。副校理南鶴聞柳孟養。正言尹行元。修撰趙鼎鎭徐有成。副修撰金宇鎭李殷模啓曰。請亟寢鄭致達妻減死安置之命。快正王法。以洩神人之憤。請放歸田里罪人金相福。亟令王府。拿鞫嚴問。快正王法。請還寢遠竄罪人韓翼謩。金吾草記勿施之命。仍施遠竄之典。請黑山島定配罪人龜柱。亟加嚴鞫。快正王法。答三司曰。不允。措辭見上
정조 3년
大司憲鄭昌順。大司諫金文淳。司諫李恒祚。正言尹行元啓曰。請濟州牧移配罪人敬彬。熊川縣定配罪人成運。亟令王府。更爲設鞫得情。請還寢會遂絶島定配之命。仍令王府。嚴鞫得情。請還寢李觀源定配之命。仍令王府。嚴鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。請彦衡養遂。竝令王府。設鞫嚴問。答兩司曰。不允。措辭見上
정조 3년
獻納李枰疏曰。伏以臣。待罪下邑。雖無一二事可稱。偃息便休。莫非聖恩之攸曁。感祝之私。容有極哉。第臣逖違天陛。于今三載于玆矣。其間範能諸賊之謀逆。實是窮天地所無之變。毛骨俱悚。猶是歇後語也。何幸天道孔昭。邦運靈長。凶徒醜類。次第就戮。此誠環東土億萬年無疆之休也。然而安不忘危。古人攸戒。上而我聖后兢懼之念。下而在左右殫竭之誠。想無所不容其極。而至於餘孽難測之類。又未知幾範幾能。伏在何處。此豈上下所可伈伈而弛心之時乎。惟九重燕獨之間。伊淸蹕動靜之際。尙愼旃哉。臣之居外累年。耿耿一念。未嘗不到於斯。今於除旨之下。略陳愚衷。惟聖明。毋遑曰年久而事過。念哉念哉。噫。彼鄭妻龜柱。何等大逆。而尙且容息於覆載之間者。寧有是哉。臣之在外。幾周二朞。竊謂聖上赫然深思。廓揮乾斷。已正群凶之罪。矯首跂足。日以望之。奉讀朝紙。每下不允留意之批。有若故紙之文具。臣竊繞壁而憂歎也。殿下非不知其罪惡之必誅罔赦。而只以不忍之聖心。尙置傅生之中。溯古往牒。如鄭妻龜柱。而能保首領於晷刻之間者。臣未之聞也。古之蓋長薄昭。較諸鄭妻龜柱。地處宜無異同。而漢帝猶能割恩申法。以正其罪。獨我殿下。何不念國法之攸重。而以私恩掩大義也哉。數昨年來。諸逆之跳踉疊出者。蓋緣義理不明。懲討不嚴。而然因循度日。惟事謄傳。合辭中戴頭諸凶。自幸其不死。惟其餘黨。亦謂其可生。千百其謀。孜孜爲事者。莫非凶國之計。如此不已。則而國安乎否乎。殿下之尙今靳允。雖出於體先朝之心。奉東朝之意。而絶私伸法。此實爲仰體順旨之第一義也。殿下有何商量。而尙今持疑。以之擧國輿情。菀而未伸也哉。伏願聖上勿以臣鄙卑。亟從群下之請。以洩神人之憤焉。前縣監李基正。性本奸猾。行又陰祕。家在全州。隣居啓禧。常與述纘輩。結爲死黨。凡間一動一靜。無不相關。範格就捕之後。暗使其子。裹足徒步。往護其家。且偵其後。諸逆伏法。依歸無所。欲托量賊。以爲聲勢之計。斥賣良浦之家。方營搬移之際。量賊繼而伏法。失意倀倀。始乃與其兄基敬。稱以學徒。嘯聚無賴。日夜綢繆。聽聞疑怪。夫以縱子往護之意。托量逆依歸之心。末乃聚類之計者。究厥形跡。如鬼如蜮。閃爍怳惚。如此不逞之類。以其兄之已施薄勘。仍而置之。則出沒鄕谷。締結匪類。安知無釀禍機之慮乎。臣自南來。南土之人。傳說狼藉。莫不危怖。臣謂前縣監李基正。亟施極邊定配之典。以杜後患。斷不可已也。仍伏念臣。品本虛脆。素多疾病。久居海邑。不閑水土。舊𧏮挾發。種種阽危。雖不敢仰瀆崇嚴。而目今狗馬之疾。越添於登途。且爲疾風之所中。咳喘忒甚。左頰浮高。兩耳全聾。本來眼昏之症。隨以益劇。病狀如此。淸朝耳目之任。實非如臣之所可承當。而久違天陛之餘。卽謝恩命。分義當然。旬日之內。起動無路。瞻望脩門。只增耿耿。臣罪至此。尤無所容。玆敢冒陳短章。仰籲於天地父母之前。伏乞聖明。亟命鐫削臣職。仍治臣罪。以安私分。以昭法紀焉。省疏具悉。首陳事當留意。李基正事依施。爾其勿辭察職。
정조 3년
己亥四月十一日。兼春秋朴行淳。御營廳習陣單子。傳曰。動駕在近。勞軍可悶。御營廳明日習陣。置之。
정조 3년
己亥四月十一日卯時。上御誠正閣。都承旨入侍時。行都承旨洪國榮。記事官李兢淵徐龍輔鄭東浚。以次進伏訖。國榮曰。昨日侵夜勞動之餘。聖體。若何。上曰。一樣矣。上曰。世道尙未寧靜。怪類層出。誠可痛也。國榮曰。必是不逞之徒。煽動人心之計也。誠極痛惋矣。上曰。明日則齋戒相値。今日如未及收殺。則勢將姑罷矣。國榮曰。今日則必得其端緖矣。上曰。元幹之奴。尙未捕來。捕將不可無罪矣。國榮曰。然矣。上曰。侍衛整齊。直入正時事。分付。仍命退。諸臣以次出。
정조 3년
己亥四月十一日辰時。上詣肅章門。親鞫入侍時。行都承旨洪國榮。行左承旨鄭民始。行右承旨李義翊。左副承旨洪檢。右副承旨徐有防。同副承旨申應顯。假注書徐鼎修。事變假注書宋文述。記事官徐龍輔鄭東浚。領議政金尙喆。領府事李溵。左議政徐命善。判府事鄭弘淳。判義禁洪樂性。知義禁金華鎭。同義禁沈頤之李性源。大司憲鄭昌順。大司諫金文淳。司諫李恒祚。正言尹行元。問事郞廳南鶴聞柳孟養金宇鎭趙時偉柳誼朴祐源鄭志儉金履正。以次侍立訖。上具翼善冠袞龍袍。乘輿出協陽門。詣肅章門陞座。尙喆溵命善弘淳進前曰。侵夜勞動之餘。聖體。若何。上曰。一樣矣。樂性曰。罪人上之乎。上曰。李元幹上之。上曰。以昨日問目。更爲發問。可也。上曰。昨日以明日直招之意。旣已納供。則今日必爲無隱直招事。更爲嚴問。可也。宇鎭祐源等。以傳敎迭爲發問。罪人供曰。終未思得矣。供辭見事變日記上曰。所謂夢具汝。果不知乎。罪人供曰。不知矣。上曰。所謂聖叔。果是誰乎。諸問郞各別盤問。可也。供曰。果爲不知。而有具瑩叔者。名則不知。而但聞其字矣。上曰。罪人所謂具瑩叔。自捕廳發捕。可也。上曰。罪人仍爲勸杖。可也。尙喆等進前曰。罪人終爲抵賴。極爲凶獰。更加嚴問。則好矣。上曰。罪人元幹。姑爲解縛下之。罪人鄭益和上之。上曰。罪人之與趾賊。前後凶謀。無不參涉。爲其腹心之事。無敢隱諱。一一直招事。嚴加發問。可也。諸問郞以傳敎迭爲發問。罪人供曰。不知矣。供辭見事變日記尙喆等曰。罪人抵賴。極爲妖惡。加刑嚴問。好矣。上曰。罪人勸杖。可也。罪人供曰。不知矣。上曰。汝之所與親押。而同參逆謀之人誰也。罪人供曰。別無指的之人矣。上曰。罪人連爲勸杖。可也。罪人供曰。摠廳哨官李海白爲名人。曾見往來於賊家矣。上曰。御將出去。査問。可也。柱國承命出去査問後。還奏曰。詳爲査覈。則只有李海容爲名而。無李海白云矣。上曰。罪人鄭益和。姑爲下之。上曰。排立軍兵。使之䭜饑事。分付各該營門。上曰。罪人鄭櫟上之。上曰。罪人之與鄭益和。親密之狀。旣已綻露。無敢隱諱。一一直招事。究問。可也。罪人供曰。今三月葬弟時見之矣。供辭見事變日記上曰。諸問郞各別盤問。而所謂李弘烈者。罪人知之乎。詳爲究問。可也。罪人供曰。不知矣。上曰。汝欲白脫。則有可以發明之端乎。抑有仇家乎。罪人供曰。李元幹稍有錢財。故積失人心。而必有此告訐之事矣。上曰。告訐之人誰乎。罪人供曰。不知矣。上曰。罪人鄭櫟。姑爲下之。上曰。近年慝名書之變。非一非再。而每以安反側之意。初不擧論矣。至於今番凶書。萬萬凶慘。故特以重其事之意。有此設鞫。而終未得端緖。予意則親鞫姑罷。而旣有前例。以凶書造作人現納之意。作爲榜文。揭之各處。亦使捕廳。廣爲廉探。則似無妨矣。尙喆曰。萬古豈有此等窮凶極惡之逆節乎。鎭日親鞫。尙未得端緖。誠不勝怪訝矣。命善曰。今番凶書。豈有如許急勢乎。上曰。使知製敎。卽爲製入榜文。可也。國榮曰。以此凶書。出示罪人。而問其知與不知。則似無妨矣。命善曰。此獄決不可歇治。而知申之言誠甚好。以此凶書。仍爲出示而盤問則。似好矣。上曰。罪人李元榦上之。樂性曰。罪人似有昏窒之意。而藥物全不入口。此必用謀矣。上曰。然則姑下本府。使之各別救療。可也。上曰。昨日本府守直都事入侍。禁府都事趙光逵進伏。上曰。罪人有昏窒之氣。是何故耶。光逵曰。昨夜則無昏塞之氣。而今忽如此。此必用謀。必無徑斃之慮矣。上曰。汝必各別救療。無使徑斃。可也。光逵退出。上曰。罪人李長潝上之。上曰。問郞以此凶書。仔細出示罪人。可也。問郞以凶書示罪人後。上曰。凶書筆蹟。果是誰某之筆乎。問之。可也。罪人曰。不知矣。上曰。罪人如有一分發明之端。一一納招。或有常時仇家及見有他人謀逆等事。一一納招。可也。罪人供曰。年前與樂林君有山訟。而矣身女壻。出力主張。故樂林君家。以此含怨次骨。必欲殺之矣。上曰。設有些少私嫌。豈忍做出此等凶惡之說。而白地誣人乎。諸問郞及禁堂。各以意見發問。可也。上曰。罪人頻頻仰視。禁郞何不禁飭乎。金吾堂上。一竝推考。可也。上曰。罪人長潝。姑爲下之。知製敎鄭志儉。製進榜文。上曰。以此榜文。飜出眞諺。各軍門宇內各門及五部坊曲。皆爲懸揭。仍爲各別廉探。可也。上曰。各軍門亦各爲購捕。可也。上曰。揭榜一節。判尹知悉擧行。可也。上命書傳敎曰。親鞫姑罷。上降座乘輿。入協陽門還內。諸臣以次退出。
정조 3년
行都承旨洪國榮宿衛所直。行左承旨鄭民始齋宿。行右承旨李義翊齋直。左副承旨洪檢齋宿。右副承旨徐有防齋宿。同副承旨申應顯齋直。注書李兢淵藥院直一員未差。假注書徐鼎修齋直。事變假注書宋文述仕。
정조 3년
徐有防啓曰。大司憲鄭昌順呈辭。執義兪彦鏶。掌令金鍾厚李師曾。持平洪樂淵在外。一員未差。今日以監察茶時之意。敢啓。傳曰。知道。
정조 3년
鄭民始啓曰。永祐園親祭祭文。當爲製進。弘文提學李徽之。卽爲牌招。何如。傳曰。允。
정조 3년
傳于李義翊曰。明日軍兵。天明後聚軍事。分付隨駕營。出宮正時。辰時則差晩。日出後磨鍊。
정조 3년
己亥四月十二日辰時。上御誠正閣。都承旨入侍時。行都承旨洪國榮。記事官李兢淵徐龍輔鄭東浚。以次進伏訖。國榮曰。連日勞攘之餘。聖體。若何。上曰。一樣矣。上曰。今番投書之變。必是搖動人心之計。而端緖尙未究得。誠可痛矣。國榮曰。乾道昭昭。豈有終不現捉之理乎。上曰。揭榜之後。或有自現者耶。國榮曰。近來人心奸巧。恐未保其自現矣。上曰。明日動駕。攔後軍以幾名磨鍊乎。國榮曰。以三百名磨鍊矣。上曰。動駕不必太早爲之矣。國榮曰。聚軍以天明後爲之。時刻以日出後磨鍊。似好矣。上曰。然矣。上曰。大王妃殿進御一錢五分重人蔘粟米飮一貼。調竹瀝薑汁煎入。出榻敎上命退。諸臣以次出。
정조 3년
己亥四月十二日未時。上御誠正閣。左承旨入侍時。行左承旨鄭民始。記事官李兢淵徐龍輔鄭東浚。以次進伏訖。上曰。揭榜文。其果謄出乎。民始曰。俄已盡謄出給矣。上曰。予於世道。每欲鎭安。而不逞之徒。終不歸化。如此變怪。種種有之。豈不可悶乎。民始曰。自上過加含容。故凶徒逆種。凌侮國家而然矣。上曰。今番事。外間之議。何如。民始曰。外間亦疑訝莫曉矣。上曰。昨日殿座時亦言之。而朝廷之人。舊逆則曰。堤坊。而如報私讐。新逆則曰。鎭安。而必欲容護者。豈不可怪乎。民始曰。勿論新舊逆。堤坊鎭安。不可偏廢矣。上曰。箕營裨將事。備局何以回啓云乎。民始曰。姑未聞之矣。上命退。諸臣以次出。
정조 3년
己亥四月十二日戌時。上御誠正閣。坐直承旨入侍時。同副承旨申應顯。假注書徐鼎修。記事官徐龍輔鄭東浚。以次進伏訖。上命應顯。書獻納李枰江華留守洪樂純疏批。見日日記命退。諸臣以次退出。
정조 3년
行都承旨洪國榮宿衛所直。行左承旨鄭民始坐直。行右承旨李義翊坐。左副承旨洪檢坐。右副承旨徐有防坐直。同副承旨申應顯坐。注書李兢淵藥院直一員未差。假注書徐鼎修仕直。事變假注書宋文述仕。
정조 3년
大駕詣永祐園。入齋室後。政院玉堂藥房口傳問安。答曰。知道。
정조 3년
以問安承旨取稟。傳于徐有防曰。左副承旨進去。
정조 3년
傳于李義翊曰。侍衛百官揷羽。
정조 3년
傳于徐有防曰。時囚罪人李鼎炳保放。
정조 3년
傳于徐有防曰。罪人李陽年。當初發捕。只欲相準名字之意。推覈間。還付該廳。
정조 3년
徐有防。以義禁府言啓曰。罪人李陽年。還付捕廳事。命下矣。罪人李陽年。依傳敎下捕廳之意。敢啓。傳曰。知道。
정조 3년
己亥四月十三日卯時。上御誠正閣。都承旨入侍時。行都承旨洪國榮。記事官李兢淵徐龍輔鄭東浚。以次進伏訖。國榮曰。夜間。聖體。若何。上曰。一樣矣。上曰。今日亦有雨意乎。國榮曰。姑無雨意矣。上曰。侍衛整齊事。分付。仍命退。諸臣以次出。
정조 3년
己亥四月十三日卯時。上詣永祐園。擧動入侍時。行都承旨洪國榮。行左承旨鄭民始。行右承旨李義翊。左副承旨洪檢。右副承旨徐有防。同副承旨申應顯。記事官李信祜。假注書徐鼎修。記事官徐龍輔鄭東浚。以次侍立訖。上具戎服。乘輿出仁和門。詣仁政門外。乘馬出敦化門。至興仁門外。上曰。路傍觀光之民。何邑之民乎。宣傳官一一問之。可也。宣傳官問奏曰。皆是畿內各邑之民人云矣。上曰。此時列邑賑恤方張。而民人輩何爲上來乎。問之。可也。宣傳官問奏曰。皆爲觀光而上來云矣。上詣園所。至下馬所下馬。乘輿入齋室。改具翼善冠黲袍。乘輿詣紅箭門外。降輿入就板位再拜。陪從百官皆再拜。上詣園上奉審訖。復詣板位行再拜。在位者皆再拜。上詣神位前跪三上香。執爵獻爵興。少退跪。大祝進伏讀祝讀止訖。上復位。亞獻官終獻官。以次行禮訖。上再拜。在位者皆再拜。上仍詣望燎位。大祝奉祝板。燎於坎。禮畢。上還板位。行辭園禮後。還入齋室。上曰。訓將入侍。訓鍊大將具善復進伏。上曰。園所始役處形止。卿爲看審後。使之擇日擧行。可也。上曰。訓將看役往來時。仍佩往來。可也。上曰。日氣頗熱。軍兵勞苦可悶。還宮時切勿疾驅。待初嚴下後。卽爲行軍。俾爲緩驅徐行之意。分付隨駕營門。上改具戎服。出齋室乘輿。至下輦所。降輿乘馬。上曰。植炬雖令置之。而如或有出來待令者。還爲入去之意。分付工曹。可也。命書傳敎曰。園所洞口。至興仁門捧上言。又命書傳敎曰。東關王廟當歷臨。該房知悉。上仍詣東關王廟下馬。入就廟內板位。行再拜禮後。還出廟門。乘馬還宮。由敦化門入。至仁政門外。下馬乘輿。上曰。今明日朝廷問安。置之。出榻敎由仁化門還內。諸臣以次退出。
정조 3년
行都承旨洪國榮宿衛所直。行左承旨鄭民始坐。行右承旨李義翊坐。左副承旨洪檢坐直。右副承旨徐有防坐。同副承旨申應顯坐直。注書李兢淵藥院直一員未差。假注書徐鼎修仕直。事變假注言宋文述仕。
정조 3년
傳于徐有防曰。右副承旨馳詣宗廟景慕宮。奉審摘奸以來。
정조 3년
傳于李義翊曰。次對明日爲之。
정조 3년
傳于申應顯曰。前此送似之物。似已告罄。雖非繼之之義。儒賢家。粟肉優數輸送事。分付。
정조 3년
鄭民始啓曰。今此京外上言三十六張內。十三張係是猥濫。拔去。二十三張分下各該司次。捧入之意。敢啓。傳曰。知道。
정조 3년
傳于洪檢曰。左副承旨入侍。
정조 3년
李義翊。以訓鍊都監言啓曰。依下敎。行令巡令手劉泰成金龍福等處。木布各一疋式。施賞之意。敢啓。傳曰。知道。
정조 3년
申應顯。以義禁府言啓曰。時囚罪人李鼎炳。保放事。命下矣。李鼎炳保放之意。敢啓。傳曰。知道。
정조 3년
又以義禁府言啓曰。在囚各人。姑爲解枷嚴囚事。命下矣。罪人李長潝鄭櫟鄭益華李元榦等。解枷嚴囚之意。敢啓。傳曰。知道。
정조 3년
又以左右捕盜廳言啓曰。依下敎。自義禁府還付本廳罪人李陽年。保放之意。敢啓。傳曰。知道。
정조 3년
又以義禁府言啓曰。前縣監李基正。亟施極邊定配事。承傳啓下矣。李基正平安道渭原郡定配。而以承傳內辭意。具罪目。依例發遣府羅將。押送配所。何如。傳曰。允。
정조 3년
祭酒宋德相疏曰。伏以卽者地部郞官。以聖敎輸致粟肉。臣旣於前日。祗受恩賜。則今何敢更事煩瀆。而第念臣之前所受賜者。其數甚多。比諸常祿。殆爲半年之俸。則今又有命輒受。不嫌其多。無或近於辭萬而受十萬乎。儻蒙聖慈之俯察。亟命收還。則實爲賤臣之幸也。抑殿下過加軫念。不欲全副微懇。而就其中損多從小。則臣亦何敢不仰承德意哉。惟聖明特賜鑑諒焉。答曰。省疏具悉卿懇。粟肉輸送之命。雖遵養賢之禮。包斤不踰百十之數者。兼效周急之意也。已固諒卿之謙沖而然。猶不及之儀。反致賢者難安之端。則一味强勉。又非務實底意。方令該曹。量宜輸送。更冀卿之便意領受焉。仍傳曰。此批答。遣史官傳諭于儒賢處。
정조 3년
己亥四月十四日辰時。上御誠正閣。都承旨入侍時。行都承旨洪國榮。記事官李兢淵徐龍輔鄭東浚。以次進伏訖。國榮曰。昨日勞動之餘。聖體。若何。上曰。一樣矣。上曰。昨見農形。則沿路牟麥。皆好矣。國榮曰。然矣。而慶尙江原諸道。則皆已登熟云。誠幸矣。上曰。全羅監司尙不辭朝。何也。國榮曰。連値殿座與動駕。不得辭朝云矣。上曰。當下敎矣。上曰。鞫事端緖則。尙未究得。而日熱如此。諸罪人之滯囚。亦可悶矣。國榮曰。聖敎誠然。在囚罪人。姑爲解枷。似好矣。上曰。卿言。好矣。上曰。王大妃殿進御一錢五分重人蔘粟米飮。調竹瀝薑汁一貼煎入。出榻敎上命退。諸臣以次出。
정조 3년
己亥四月十四日申時。上御誠正閣。諸承旨持公事入侍時。左副承旨洪檢。同副承旨申應顯。假注書徐鼎修。記事官徐龍輔鄭東浚。以次進伏訖。上曰。他承旨皆已申退乎。檢曰。然矣。命檢應顯。以次讀奏公事訖。上曰。左副先爲出去。招致禁府都事。以在囚罪人着實看守。俾無徑斃之患事。分付申飭。可也。命退。諸臣以次退出。
정조 3년
己亥四月十四日二更。上御誠正閣。左副承旨入侍時。左副承旨洪檢。假注書徐鼎修。記事官徐龍輔鄭東浚。以次進伏訖。上曰。昨日烽火未熄之前。徑下人定之鍾云。如此則都城民人。何以知其時。而爲出入之期乎。極爲駭然矣。檢曰。行人本以烽火爲期。而烽火未盡之前。徑下人定。則必狼狽矣。上命檢書傳敎曰。更漏不特敬授之一端。亦係都民苦樂。則昨日人定之鍾。徑下於烽火未熄之前。擧烽雖不關於更漏。而行旅之止于街。商賈之藏于家。莫不以擧烽爲準。便是不易之制。而漏局官隷之迺於頃日申飭之下。又復誤錯者。極甚駭然。當該官員。令攸司科治。所掌下隷。從重科治。且官隷之言。或以爲。渠輩依刻打鍾。擧烽比前差晩云。亦不無覈處之道。令兵曹査問其擧烽之準例與否以奏。監更次知中官。分更司謁及兵曹入直堂上。雖有不能摘發之罪。今姑不究。後可惕勵事。竝爲嚴飭。又命書傳敎曰。儒賢家輸送粟肉。儒賢旣於疏中。有辭巽之言。令該曹量宜減數輸送事。分付。命退。諸臣以次退出。
정조 3년
行都承旨洪國榮宿衛所直。行左承旨鄭民始坐。行右承旨李義翊坐直。左副承旨洪檢坐。右副承旨徐有防坐。同副承旨申應顯坐直。注書李兢淵藥院直一員未差。假注書徐鼎修仕直。事變假注書宋文述仕。
정조 3년
傳于申應顯曰。今下上言。限內回啓事。分付。
정조 3년
有政。吏批。判書鄭尙淳進。參判兪彦鎬式暇。參議柳戇牌不進。行右承旨李義翊進。以林濟遠爲持平。申應淵爲正言。洪樂春爲戶曹參判。洪樂命爲藝文提學。吳德一爲直講。具允斌爲貞陵令。李得祥爲懿陵令。洪明浩爲京畿都事。李邦一爲定州牧使。李喜永爲楊口縣監。
정조 3년
兵批。判書李徽之進。參判李𡊠病。參議洪樂彬病。參知鄭宇淳入直進。左副承旨洪檢進。以李楫爲五衛將。具允鈺爲知事。趙岱爲都摠都事。柳鎭爀爲武兼。李恕采爲慶熙將。李鉉重爲西原營將。邊㶷爲順天監牧官。副護軍尹僖東吳載重。副司直朴聖泰。副司果盧瑞國竝單付。
정조 3년
申應顯。以戶曹言啓曰。因傳敎。遣本曹郞廳。粟肉輸送于成均館祭酒宋德相所住處則以爲。恩禮則罔極。而數甚夥然。有難冒受。方欲陳疏云。特敎之下。不爲領受。何以爲之乎。敢稟。傳曰。知道。
정조 3년
李義翊。以兵曹言啓曰。依傳敎。今四月十三日木覓山入直烽燧將及烽軍等。捉致本曹。當日烽火擧準早晩與否査問。則烽燧將禁軍林震郁。烽軍李春遇等五名所告內。常時烽火擧準之法。五處烽臺詳準然後。卽爲擧火。而五處中平安道水陸路來毋岳二炬。及慶尙道水陸路來廣州天臨山一炬。與全羅道水陸路來陽川開花山一炬。及期來準。至於咸鏡道來楊州峨嵯山烽火一炬。雲暗日則初不等待。趁時擧烽。而其日適以淸明。故瞭望等待。少致差遲。亦不至於常時打鍾時刻云矣。淸明日差待候望。不無所據。渠輩所供。有難憑信。不可無警飭之道。臣曹亦不無不能摘發之罪。惶恐待罪之意。敢啓。傳曰。知道。勿待罪。烽燧將卒。別無可罪之端。竝勿問。卽爲放送。
정조 3년
徐有防。以義禁府言啓曰。洪直浩。令次堂捧供後。保放事。下敎矣。時囚罪人洪直浩。今已捧供。依下敎保放之意。敢啓。傳曰。知道。
정조 3년
又以義禁府言啓曰。保放罪人李素朴師範等。依下敎還囚之意。敢啓。傳曰。知道。
정조 3년
大司憲鄭昌順啓曰。臣之自來情勢。本不可冒膺於臺地。而合辭方張。沐浴義重。三載下邑。逖違戀結。又値鞫座。不敢言私。擔曳病軀。章皇出肅。而顧臣區區私義。有不容因仍蹲冒者。臣於再昨年秋間。待罪見職也。連値親臨訊囚之日。每當罷鞫退出之際。夜色已闌。更鼓屢下。非不知合辭體重。不可闕啓。而深夜謄傳。瀆擾是懼。不得不往復喉院。書出姑停。伊後臺臣之沿襲爲例。日暮姑停。實俑於臣矣。及臣出外之後。伏見傳敎下者。以合辭姑停。有違臺體。致勤嚴敎。誨責諄切。若論其罪。臣實爲首。臣奉讀飭敎。惶汗浹背。無地措躬。屛伏俟譴。而只以歲月之稍久。獨逭郵罰之同被。身在外邑。首實無路。尙今追思。愧悚冞深。何敢以日久事過。厭然掩覆。自同無故。揚揚供職乎。有罪幸逭。義難仍冒。請命遞斥臣職。答曰。事在夐遠。到今獵那。無乃太過。勿辭。亦勿退待。
정조 3년
己亥四月十五日卯時。上御誠正閣。都承旨入侍時。行都承旨洪國榮。記事官李兢淵徐龍輔鄭東浚。以次進伏訖。國榮曰。夜間。聖體。若何。上曰。一樣矣。上曰。昨夜更漏之先下於烽火未擧之前者。誠可怪駭。國榮曰。似是禁漏之誤錯也。上曰。儒賢之固辭粟肉。雖涉太過。而亦難强勉。故昨命減數輸送矣。國榮曰。其在安其心之道。不可强令領受矣。上曰。江都設施事。將何以爲之云乎。國榮曰。今日次對。大臣似當稟達矣。上曰。王大妃殿進御加減蔘香散五貼製入。出榻敎上曰。大臣備局堂上引見。仍命退。諸臣以次出。